PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative pentru completarea Legii nr. 391/2004 privind Semnul onorific Răsplata Muncii în Serviciul Public

Propunerea legislativă pentru completarea Legii nr. 391/2004 privind Semnul onorific Răsplata Muncii în Serviciul Public (P.l-x 319/2006) a fost transmisă Comisiei cu adresa nr. Pl.- x   319 din 18 aprilie 2006.

Comisia pentru cultură, arte, mijloace de informare în masă  a  fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci, Comisiei pentru administraţie publică şi echilibru ecologic şi Comisiei juridice, de disciplină şi imunităţi. Comisia a primit avize negative,  din partea Comisiei pentru buget, finanţe şi bănci şi Comisiei pentru administraţie publică şi echilibru ecologic, iar  din partea Comisiei juridice, de disciplină şi imunităţi, aviz favorabil. În redactarea raportului, Comisia a ţinut cont de avizul favorabil nr.1451 din 19.10.2005, emis de Consiliul Legislativ şi de Punctul de vedere al Guvernului, nr.18/04.01.2006, care nu susţine adoptarea acestei propuneri legislative.
Potrivit prevederilor art. 73 din Constituţia României, republicată, propunerea legislativă face parte  din categoria legilor ordinare.
Propunerea legislativă a fost respinsă  de Senat în şedinţa din 12 aprilie 2006.
Prin această iniţiativă legislativă parlamentară  se propune completarea art.1 din Lega nr.391/2004 cu trei noi alineate, în sensul extinderii categoriei de beneficiari ai drepturilor conferite de această lege şi la personalul care nu are calitatea de funcţionar public, cu referire la personalul din structurile de specialitate ale Parlamentului României, ale Administraţiei Prezidenţiale şi ale Consiliului Legislativ.
Propunerea legislativă  a fost dezbătută în şedinţa Comisiei din ziua de 31 mai 2006.

La lucrările Comisiei au fost prezenţi 17 deputaţi, din totalul de 21 membri ai Comisiei.
Raportul Comisiei a fost adoptat cu unanimitatea  voturilor celor prezenţi în sală în momentul votării.


Potrivit art. 75 din Constituţia României, republicată, şi a art. 92 din Regulamentul Camerei Deputaţilor, Camera Deputaţilor este Cameră decizională.


În urma dezbaterii, Comisia pentru cultură, arte, mijloace de informare în masă propune respingerea propunerii legislative. Motivaţia respingerii se întemeiază pe necesitatea clarificării statutului funcţionarilor din structurile  autorităţilor menţionate de propunerea legislativă: Parlamentul României, Administraţia Prezidenţială şi  Consiliul Legislativ.

